Szlovákiából igazolt suriname-i védőt a Ferencváros
A korábban Hollandiában is megforduló 28 éves játékos a védelem több posztján is bevethető.
A bajnoki címvédő Ferencváros labdarúgócsapatában folytatja pályafutását Myenty Abena. A suriname-i védő attól a Slovan Bratislava együttesétől érkezik, melyet az idei Bajnokok Ligája selejtezőjében éppen a zöld-fehérek búcsúztattak. Abena mindkét júliusi találkozót végigjátszotta.

Amint arról a fradi.hu beszámolt, a  28 éves játékos a védelem jobb oldalán és közepén is bevethető. A 191 centiméter magas labdarúgó a Transfermarkt adatai szerint az Utrecht akadémiáján nevelkedett, onnan került a szintén holland De Graafschap csapatába, majd a Spartak Trnava következett, innen igazolta le 2019-ben a Slovan. Az együttessel 2020-ban és 2021-ben is duplázott, mind a bajnokságot, mind a kupasorozatot aranyéremmel zárták. Összesen háromszoros szlovák bajnoknak és kupagyőztesnek mondhatja magát.

Első profi mérkőzését 2016 augusztusában játszotta az FC Utrecht második számú csapatában a holland másodosztályban, a PSV Eindhoven ellen. Hazája válogatottjában eddig nyolc mérkőzésen lépett pályára.

A játékos Instagram-oldalán már el is köszönt a Slovan szurkolóitól. “Soha nincs megfelelő időpont a búcsúra. Egy történelmet író csapat tagja voltam. Annyi emlék keletkezett, és annyi mondanivalóm van, de most ezt hagyjuk” – írta. Megköszönte a szurkolóknak a támogatást, játékostársainak pedig sok szerencsét kívánt.
Ferencvárosi TC OTP Bank Liga